KIRJALLINEN KYSYMYS P-4043/00

esittäjä(t): Erik Meijer (GUE/NGL) komissiolle

(20. joulukuuta 2000)

Aihe: Riistan tarkastukset Alankomaissa

Elintarvike- ja eläinlääkintätoimiston laatimassa Alankomaissa 6.10. maaliskuuta tehtyjä tutkimuksia koskevassa lopullisessa raportissa todetaan, että Alankomaissa suoritettavissa riistan tarkastuksissa on lukuisia huomattavia puutteita. Raportissa esitetään useita suosituksia riistan tarkastus- ja valvontatoimien parantamiseksi Alankomaissa (ks. raportin sivu 12, suositukset muun muassa riistaa koskeviksi tarkastustakuiksi ehtona lihan markkinoille saattamiseksi, trikiinitarkastukset jne.). Alankomaille annettiin 10. maaliskuuta 2000 kolme kuukautta aikaa järjestellä riistan tarkastukset asianmukaisiksi.

1. Voiko komissio ilmoittaa, missä määrin raportissa esitetyt suositukset on pantu täytäntöön Alankomaissa?

2. Komissio ilmoittaa raportissa, että asiasta tehdään seurantatutkimus ennen kuluvan vuoden loppua. Onko tämä tutkimus tehty? Jos on, mihin tuloksiin se on johtanut ja milloin tulokset julkaistaan?

3. Antavatko tutkimustulokset aihetta lisätoimiin? Jos antavat, millaisiin?

4. Jos tutkimusta ei vielä ole tehty, miksi? Riistan tarkastusten tila on Alankomaissa sen verran vakava, että asiasta on tehtävä seurantatutkimus.

5. Onko komissio tietoinen raporteista, joiden mukaan Alankomaissa ei vieläkään ole järjestelty riistan tarkastuksia asianmukaisiksi? Jos on, onko tämä komission mielestä riittävä syy asian toteuttamiseksi mahdollisimman pian(1)?

6. Onko komissio sitä mieltä, että sellaisen riistan kulutukseen, jota ei ole tutkittu täysin, liittyy suuria riskejä? Mihin toimiin komissio aikoo ryhtyä, kun riistankulutus taas kasvaa huomattavasti? Mihin toimiin komissio voi ryhtyä lyhyellä aikavälillä kansanterveyden suojelemiseksi ja kuluttajansuojan takaamiseksi?

(1) Alankomaalaisen 11.12.2000 ilmestyneen Trouw-päivälehden mukaan riista ei edes aina ole luonnonmukaista (Het wild is niet altijd even eco).

David Byrnen komission puolesta antama vastaus

(30. tammikuuta 2001)

Elintarvike- ja eläinlääkintätoimiston FVO:n kyseisen tarkastuskäynnin jälkeen, johon arvoisa parlamentin jäsen viittaa, Alankomaiden viranomaiset antoivat alustavan vastauksensa 27. maaliskuuta 2000. Siinä ilmoitettiin välittömistä toimista, joihin oli ryhdytty havaittujen puutteellisuuksien korjaamiseksi. Tämän jälkeen 4. huhtikuuta 2000 toimitettiin yksityiskohtainen vastaus, jossa käsiteltiin erikseen kutakin raportissa annettua suositusta.

Komissio antaa seuraavat vastaukset arvoisan parlamentin jäsenen kysymyksiin:

1. Edellä mainitut Alankomaiden viranomaisten vastaukset yhdessä antoivat täysin tyydyttävät takeet kuhunkin suositukseen vastaamiseksi toteutetuista tai suunnitelluista toimista. Lisäksi 24. maaliskuuta 2000 otettiin suoraan yhteyttä Alankomaiden johtavaan eläinlääkintäviranomaiseen ja keskusteltiin Alankomaiden viranomaisilta vaadittujen toimien seurannasta.

2. ja 3. Seurantatarkastusmatkaa ei ole vielä tehty.

4. Laadittaessa elintarvike- ja eläinlääkintätoimiston tarkastusmatkaohjelmaa vuoden 2000 jälkipuoliskoa varten oli tarpeen päättää ensisijaisista valvonta- ja tarkastustoimista. Alankomaiden viranomaisilta saatujen tyydyttävien vastausten sekä touko- ja kesäkuussa 2000 Alankomaihin tehtyjen, elintarviketuotantosektoria (prosessoituja lihatuotteita ja sianlihan tuotantoa) koskevien tarkastusmatkojen tulosten vuoksi tarvetta seurantamatkaan riistalihan tuotannon valvomiseksi ei pidetty niin suurena kuin alunperin oli ajateltu. Ensisijaisiksi ovat sitä vastoin nousseet esimerkiksi BSE-valvontaa koskevat tarkastukset. Tilannetta seurataan edelleen tarkasti, ja lisätoimia toteutetaan tarvittaessa sen varmistamiseksi, että saavutetaan tyydyttävä kuluttajansuojan taso.

5. Komissio ei ollut tietoinen seikoista, joihin arvoisa parlamentin jäsen viittaa. Komissio ottaa välittömästi yhteyttä Alankomaiden viranomaisiin tilanteen selvittämiseksi. Päätös lisätarkastusmatkan tarpeellisuudesta tehdään ottaen huomioon kyselyyn saadut vastaukset ja muut ensisijaista toimintaa vaativat seikat.

6. Yhteisön lainsäädännössä on yksityiskohtaisia sääntöjä standardeista, joita jäsenvaltioissa on noudatettava villiriistan käsittelyssä ja tuotannossa. Näihin sisältyy erityisvaatimuksia ruhojen ja sisälmysten tarkastuksesta, joka muodostaa olennaisten osan elintarvikkeiden turvallisuuden valvontaa tällä sektorilla. Lainsäädännön vaatimusten noudattamatta jättäminen merkitsee kohonnutta riskiä, että vähimmäisstandardeja ei saavuteta. Jäsenvaltiot ovat vastuussa näiden sääntöjen noudattamisesta, ja ne ovat täysin tietoisia tähän liittyvistä velvoitteistaan. Kuten edellä jo todettiin, Alankomaiden viranomaisiin otetaan yhteyttä arvoisan parlamentin jäsenen mainitsemien raporttien osalta sen varmistamiseksi, että hyväksyttäviä standardeja noudatetaan.